Når vi ser tilbage på de ti år ved magten i 2000erne, er det svært at få øje på de borgerlige sejre. VKO-perioden var en borgerlig ørkenvandring og bestod primært af socialdemokratiske kompromiser. Få borgere oplevede mere frihed og personligt ansvar. Skattetrykket var uændret, mens det offentlige forbrug, den offentlige sektor, bureaukratiet og mængden af forbud og tåbelige regler voksede støt. Den forrige borgerlige regering var langt hen ad vejen en fiasko.

Skulle Danmark efter det kommende folketingsvalg igen have et borgerligt flertal, er det helt centralt, at de bærende partier ikke igen misbruger muligheden for at gøre Danmark reelt mere borgerligt. Frygten for at tabe »Blå Bjarne« og trygheden ved at blive siddende i ministerbilerne i mere end fire år må aldrig stå i vejen for et ideologisk og ambitiøst projekt, som skal skabe mere frihed, ansvar og velstand for alle borgere i Danmark. Vi foreslår derfor, at en kommende borgerlig regering skal styre efter følgende fem principper:

Læs også: Berlingske Barometer

1) Et opgør med det universelle velfærdssystem.

I dag får Mærsk-familien børnepenge, topdirektørens datter får SU efter hjemmeboende sats, og ejendomsspekulanten får tilskud til sine børns vuggestue. Velfærdsstaten fungerer som en bureaukratisk omfordelingsmaskine, hvor borgerne sætter 100 kroner ind og får 90 kroner tilbage i form af børnepenge, hjemmeboende SU, huslejestøtte, folkepension og diverse andre tilskud.

De rigeste i Danmark bliver straffet ved at betale for middelklassens velfærdsbuffet, som middelklassen omfordeler til sig selv, og til sidst bliver de allersvageste i samfundet efterladt, da de ikke har ressourcerne til at komme igennem det vanvittige bureaukrati af DJØF-sprog og tåbelige regler.

Det skaber et for stort og rigidt system. Størstedelen af danskerne ville selv kunne klare mange af deres udfordringer, hvis de blot måtte beholde flere af deres egne penge. I et hårdt beskattet land som Danmark er den bedste velfærd skattelettelser. Samtidig vil vi kunne koncentrere velfærden til dem, som reelt har brug for en hjælpende hånd.

Læs også: En million partivandrere

2) Den offentlige sektor skal være mindre

Verdens største og dyreste offentlige sektor fungerer som en klods om benet på borgerne og det private erhvervsliv. Den er dyr at opretholde, ineffektiv og har intet med solidaritet at gøre.

Der skal først og fremmest luges ud i meningsløst og tomt papirarbejde. I snart to årtier har samtlige politikere lukket floskler ud om, at det bureaukratiske greb om de offentlige ansatte skal løsnes. En borgerlig regering skal sætte handling bag ordene og erstatte bureaukrati med tillid til offentligt ansatte.

Regeringens produktivitetskommission har fastslået, at den offentlige sektor kan blive ti pct. mere effektiv. Det er hul i hovedet ikke at stræbe efter at få samme service for færre penge. Den nuværende regering vil effektivisere for sølle 2,5 pct. Det er både en respektløs og halsløs gerning, hvis ikke en borgerlig regering er meget mere ambitiøs.

En borgerlig regering skal ligeledes sætte foden ned over for respektløs omgang med skatteydernes penge, der er med til at vedligeholde verdens største offentlige sektor. Bycykler med iPads, cyklende julemænd, kommunal morgenvækning, kåringer af nationalretter og lysende bænke er alt sammen eklatant spild af skattekroner og skal stoppes. Samtidig kan vi udlicitere og konkurrenceudsætte langt flere ydelser. Konkurrence har altid fremmet bedre kvalitet for færre penge. Inden for offentlig transport, diverse kulturtilbud og statslige IT-systemer er privatiseringer også vejen frem.

Læs også: Vi kræver en ny samfundskontrakt

3) Skatterne skal mærkbart ned

Der skal tages et opgør med verdensrekorden i højt skattetryk. Vi skal væk fra tankegangen om, at 90 folkevalgte bedre kan styre borgernes penge, end borgerne selv kan.

Helt konkret skal skatten lettes i bunden. Inden vi tvinger danskerne til at forsørge andre, skal de kunne forsørge sig selv. Topskatten skal afskaffes. Ikke blot skræmmer den dygtige udlændinge væk og sender veluddannede danskere til mere attraktive lande – den giver også et gok i nødden til sygeplejersken, der tager en ekstra nattevagt, maskinarbejderen, der vælger at tage overarbejde eller folkeskolelæreren med høj anciennitet.

For det tredje vil vi som minimum halvere selskabsskatten. Hvorfor i alverden opkræve selskabers overskud, køre dem igennem en bureaukratisk maskine og lade politikere investere pengene på ineffektiv vis?

Velstand skabes ved at holde pengene ude af statens kløer og lade dem arbejde ude i samfundet.

4) Et opgør med masseovervågning

Over de sidste årtier er politik rykket endnu mere ind i privatsfæren, hvor politikere blander sig unødvendigt meget i det enkelte menneskes liv og valg. Vi har de seneste år rykket os nærmere politistaten: Nummerpladeovervågning, Center for Cybersikkerhed og terrorpakkerne har alt sammen givet staten urimelige beføjelser til at masseovervåge danskerne. Denne udvikling skal en kommende borgerlig regering gøre op med. Respekten for det enkelte menneske skal tilbage i politik.

Fremmede efterretningstjenester skal ikke have adgang eller støtte til at overvåge danskere, ligesom de danske efterretningstjenester under ingen omstændigheder uden dommerkendelser skal overvåge danskere – hverken indenlands eller udenlands. Staten skal beskytte borgernes frihed, ejendom og privatliv. Ikke krænke den.

Læs også: POLITISK ANALYSE: Derfor satser Løkke på dueller med Thorning

5) Vi skal bruge mindst to pct. af BNP på forsvaret.

Vores medlemskab af NATO skal tages alvorligt. I en global verden med hurtigt skiftende trusselsbilleder er et internationalt militært ansvar nødvendigt for at forsvare vores demokrati, velstand og frihed. I en verden med en offensiv Putin, islamiske mørkemænd og skiftende magtbalancer er vi nødt til at indgå i et stærkt samarbejde i NATO. Derfor skal den nuværende regerings besparelser på forsvaret rulles tilbage, og vi skal leve op til kravene om at bruge to pct. af BNP på forsvaret.

Disse fem punkter bør være fundamentet for en ambitiøs, borgerlig reformregering. Den næste borgerlige regering må aldrig blive en gentagelse af 2000ernes forfejlede politik. Et opgør med den universelle velfærdsstat, markant lavere skatter og en mindre offentlig sektor, mindre masseovervågning, mere personlig frihed og overholdelse af internationale forpligtelser er sund og fornuftig borgerlig politik. Og en borgerlig regering skal føre borgerlig politik. Andet er taburetrytteri, hykleri og ikke mindst et svigt af Danmark som nation.